Όσβαλντ Βίνερ

Ο Όσβαλντ Βίνερ () (5 Οκτωβρίου 1935 - 18 Νοεμβρίου 2021) ήταν Αυστριακός συγγραφέας, μουσικός και επιστήμονας, μέλος της Ομάδας της Βιέννης. Από τη δεκαετία του 1990 επικεντρώθηκε στη μελέτη της αντίληψης και της σκέψης, καθώς και στις διαφορές μεταξύ της ανθρώπινης και της τεχνητής νοημοσύνης.
 Βιογραφικά στοιχεία 

 Βιέννη 1935–1969 
Ο Όσβαλντ («Όζι») Βίνερ σπούδασε νομική, μουσικολογία, αφρικανικές γλώσσες και μαθηματικά στη Βιέννη στις αρχές της δεκαετίας του 1950 (χωρίς πτυχίο). Από το 1954 έως το 1959 συμμετείχε στην Ομάδα της Βιέννης και εργάζονταν ως επαγγελματίας μουσικός της τζαζ. Από το 1958 έως το 1966, κατείχε διευθυντική θέση στην εταιρεία Olivetti στον τομέα της τεχνολογίας υπολογιστών με εξειδίκευση στην επεξεργασία δεδομένων. (δεν είχε συγγένεια με τον Αμερικανό πρωτοπόρο της επιστήμης συστημάτων Νόρμπερτ Βίνερ). 

Αυτή την περίοδο έγραψε ποίηση και άλλα λογοτεχνικά πειραματικά έργα αλλά τα περισσότερα τα κατέστρεψε το 1959. Το 1969, δημοσίευσε το μοναδικό του μυθιστόρημα - Η βελτίωση της Κεντρικής Ευρώπης. 

Το 1968, συμμετείχε στο δρώμενο «Τέχνη και Επανάσταση» της ριζοσπαστικής ομάδας Βιεννέζικος Ακτιβισμός (γύρω από τον καλλιτέχνη Γκύντερ Μπρους) στο Πανεπιστήμιο της Βιέννης, ένα από τα κομβικά σημεία του φοιτητικού κινήματος του 1968 στην Αυστρία, μπροστά σε περίπου 300 θεατές. Η παράσταση περιλάμβανε γυμνό, αφόδευση, αυνανισμό, μαστίγωμα, αυτοακρωτηριασμό, επάλειψη με περιττώματα στο γυμνό σώμα, εμετό μέσω ερεθισμού του οισοφάγου και ομιλίες που χλεύαζαν πολιτικούς - όλα αυτά ενώ τραγουδούσαν τον αυστριακό εθνικό ύμνο και μπροστά στην αυστριακή σημαία. Ο Βίνερ δεν συμμετείχε σε αυτά, έδωσε μόνο μια (ακατανόητη) διάλεξη-επίθεση κατά της αυστριακής κυβέρνησης, ωστόσο καταδικάστηκε σε έξι μήνες φυλάκιση για τη συμμετοχή του. 

 Γερμανία και Καναδάς 1969–2004 
Αφού έφυγε από τη Βιέννη το 1969 - καθώς αντιμετώπιζε νέα δίωξη για βλασφημία - έζησε ως ιδιοκτήτης εστιατορίου στο Βερολίνο μέχρι το 1986. Από το 1980 έως το 1985, σπούδασε μαθηματικά και πληροφορική στο Τεχνολογικό Πανεπιστήμιο του Βερολίνου. Από τότε, το ενδιαφέρον του επικεντρώθηκε στη γνωσιακή επιστήμη και στην καλλιτεχνική και φιλοσοφική λογοτεχνία. Όπως το έθεσε, προσπάθησε «να εφαρμόσει την επιστημονική σκέψη στη φιλοσοφία». 

Στη συνέχεια, έζησε στο Ντώσον (Γιούκον) του Καναδά και έγινε Καναδός πολίτης. Αργότερα μετακόμισε στην εμπορική πόλη Μπίρκφελντ στη Στυρία. Από το 2012 μέχρι τον θάνατό του, έζησε στο Κάπφενσταϊν στη νοτιοανατολική Στυρία.

Από το 1992 έως το 2004, ήταν καθηγητής αισθητικής στην Ακαδημία Καλών Τεχνών του Ντύσελντορφ.

Ο Όσβαλντ Βίνερ αναφέρεται συχνά ως ο θεωρητικός της Ομάδας της Βιέννης. 

 Προσωπική ζωή 
Ήταν παντρεμένος με την καλλιτέχνιδα Ίνγκριντ Βίνερ. Απέκτησε τρία παιδιά από προηγούμενο γάμο με την καλλιτέχνιδα Λόρε Χόιερμαν. Μία κόρη του είναι η Σάρα Βίνερ, η οποία έχει εμφανιστεί σε διάφορες τηλεοπτικές εκπομπές ως σεφ, διαχειρίστηκε πολλά εστιατόρια στο Βερολίνο και εξελέγη στο Ευρωπαϊκό Κοινοβούλιο το 2019.  

 Βραβεία και διακρίσεις 

 1987: Βραβείο Λογοτεχνίας της πόλης της Βιέννης
 1989: Αυστριακό Κρατικό Γκραν Πρι
 1993: Βραβείο Γκριλπάρτσερ για τους «Ανώνυμους Ακτιβιστές»
 1995: Επίτιμος διδάκτορας από το Πανεπιστήμιο του Κλάγκενφουρτ
 2006: Βραβείο Χειρογράφων του Κρατιδίου της Στυρίας 
 2015: Βραβείο για έρευνα στην καλλιτεχνική τεχνολογία

 Παραπομπές 

Κατηγορία:Αυστριακοί λογοτέχνες
Κατηγορία:Αυστριακοί ποιητές
Κατηγορία:Αυστριακοί μυθιστοριογράφοι
Κατηγορία:Αυστριακοί επιστήμονες